Ir-raba' Rapport mill-Kummissjoni lill-Kunsill u lill-Parlament Ewropew dwar iż-żamma ta’ obbligi ta’ viża minn ċerti pajjiżi terzi bi ksur tal-prinċipju tar-reċiproċità skond l-Artikolu 1(5) tar-regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, kif emendat mir-Regolament (KE) Nru 851/2005 fir-rigward tal-mekkaniżmu ta’ reċiproċità /* KUMM/2008/0486 finali */





[pic] | KUMMISSJONI TAL-KOMUNITAJIET EWROPEJ | Brussel 23.7.2008 KUMM(2008) 486 finali IR-RABA' RAPPORT MILL-KUMMISSJONI LILL-KUNSILL U LILL-PARLAMENT EWROPEW dwar iż-żamma ta’ obbligi ta’ viża minn ċerti pajjiżi terzi bi ksur tal-prinċipju tar-reċiproċità skond l-Artikolu 1(5) tar-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, kif emendat mir-Regolament (KE) Nru 851/2005 fir-rigward tal-mekkaniżmu ta’ reċiproċità IR-RABA' RAPPORT MILL-KUMMISSJONI LILL-KUNSILL U LILL-PARLAMENT EWROPEW dwar iż-żamma ta’ obbligi ta’ viża minn ċerti pajjiżi terzi bi ksur tal-prinċipju tar-reċiproċitàskond l-Artikolu 1(5) tar-Regolament tal-Kunsill (KE) Nru 539/2001 li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni u dawk li ċ-ċittadini tagħhom huma eżentati minn dik il-ħtieġa, kif emendat mir-Regolament (KE) Nru 851/2005 fir-rigward tal-mekkaniżmu ta’ reċiproċità WERREJ I. Introduzzjoni 2 II. Riżultati miksuba minn meta sar it-tielet rapport tal-Kummissjoni dwar ir-reċiproċità 2 1. Reċiproċità sħiħa fis-seħħ bħalissa 2 1.1. L-Iżrael 2 1.2. Il-Malażja 2 1.3. Il-Paragwaj 2 2. Aktar progress fit-twettiq tar-reċiproċità minn meta sar ir-rapport tat-13 ta’ Settembru 2007 2 2.1. L-Awstralja 2 2.2. Il-Brażil 2 2.3. Il-Brunej Darussalam 2 2.4. Il-Kanada 2 3. L-ebda progress fit-twettiq tar-reċiproċità minn meta sar ir-rapport tat-13 ta’ Settembru 2007 2 3.1. Il-Ġappun 2 3.2. Il-Panama 2 3.3. Is-Singapor 2 3.4. L-Istati Uniti ta’ l-Amerika (USA) 2 III. Konklużjoni 2 I. INTRODUZZJONI Ir-Regolament tal-Kunsill (KE) Nru 539/2001 tal-15 ta’ Marzu 2001, li jelenka l-pajjiżi terzi li ċ-ċittadini tagħhom għandu jkollhom viża fil-pussess tagħhom meta jaqsmu l-fruntieri esterni ta’ l-Istati Membri (l-Anness I tar-Regolament, “il-lista negattiva”) u dawk li ċ-ċittadini tagħhom huma eżentati minn dik il-ħtieġa (l-Anness II tar-Regolament, “il-lista pożittiva”)[1], kif emendat mir-Regolament tal-Kunsill (KE) Nru 851/2005 tat-2 ta’ Ġunju 2005[2], huwa l-istrument bażiku għall-politika komuni tagħna dwar il-viżi, li jipprovdi wkoll mekkaniżmu ta’ reċiproċità f'każijiet meta pajjiż terz li jkun fil-lista pożittiva jżomm fis-seħħ, jew idaħħal, obbligu tal-viża għaċ-ċittadini ta' Stat Membru wieħed jew aktar. L-ewwel[3] u t-tieni rapport dwar ir-reċiproċità fir-rigward tal-viżi[4] jipprovdu deskrizzjoni sħiħa ta’ dan il-mekkaniżmu. Fit-tielet rapport tagħha[5], fl-2007, il-Kummissjoni kkonkludiet li d-djalogu ma' pajjiżi terzi skond il-mekkaniżmu l-ġdid ta' reċiproċità wera li huwa effettiv. Inkisbet reċiproċità sħiħa ma' New Zealand u l-Messiku. Inkiseb progress sinifikanti permezz ta' djalogu ma' l-Awstralja. Barra minn dan, ftehim komprensiv ta’ eżenzjoni mill-viża għandu jiġi nnegozjat dalwaqt mal-Brażil. Madankollu, fejn jidħlu l-Kanada u l-Istati Uniti ta' l-Amerika (USA) il-konklużjoni kienet li sar ftit progress. Jekk din is-sitwazzjoni tibqa' kif inhi, jistgħu jiġu kkunsidrati miżuri ta' ritaljazzjoni. Fil-konklużjonijiet tiegħu tat-18 ta' Settembru 2007, il-Kunsill ħa nota tar-rapport tal-Kummissjoni u indika li l-korpi kompetenti tal-Kunsill se jkomplu bid-diskussjoni. Dan ir-rapport, ir-raba' wieħed, jieħu f'kunsiderazzjoni l-istrateġiji li mxiet bihom il-Kummissjoni minn Settembru 2007 vis-à-vis pajjiżi terzi li qegħdin fil-lista pożittiva u li għadhom qed ikomplu jitolbu l-viżi minn ċittadini ta' Stat Membru wieħed jew aktar. II. RIżULTATI MIKSUBA MINN META SAR IT-TIELET RAPPORT TAL-KUMMISSJONI DWAR IR-REċIPROċITÀ Wara l-preżentazzjoni tat-tielet rapport fil-Kunsill fit-18 ta' Settembru 2007, il-Kummissjoni kompliet l-isforzi tagħha b'mod attiv. 1. Reċiproċità sħiħa fis-seħħ bħalissa 1.1. L-Iżrael Notifika: Ir-Rumanija Fl-1 ta' Marzu 2008, daħlet fis-seħħ l-" Entry into Israel Order " (Ordni dwar id-dħul fl-Iżrael) (eżenzjoni mill-viża) (Emenda 5768-2008) li tistipula li ċ-ċittadini Rumeni huma eżenti mill-obbligu tal-viża meta jidħlu l-Iżrael għal żjara qasira. Valutazzjoni Ir-reċiproċità sħiħa fejn tidħol l-eżenzjoni mill-viża issa nkisbet fir-rigward ta’ l-Istati Membri u l-pajjiżi assoċjati kollha. 1.2. Il-Malażja Notifika: Il-Bulgarija, Fil-21 ta' Jannar 2008[6] il-Bulgarija infurmat lill-Kummissjoni li, mit-18 ta' Diċembru 2007 'l quddiem, iċ-ċittadini Bulgari huma eżentati mill-obbligu tal-viża meta jidħlu l-Malażja għal żjarat qosra. Valutazzjoni Ir-reċiproċità sħiħa fejn tidħol l-eżenzjoni mill-viża issa nkisbet fir-rigward ta’ l-Istati Membri u l-pajjiżi assoċjati ma’ Schengen kollha. 1.3. Il-Paragwaj Notifiki: Il-Bulgarija, ir-Rumanija Il-Bulgarija infurmat lill-Kummissjoni li ftehim dwar l-eżenzjoni mill-viża bejn il-Bulgarija u l-Paragwaj, iffirmat fis-17 ta' Marzu 2006, daħal fis-seħħ fis-27 ta' Marzu 2008[7]. Bħala riżultat, ċittadini tal-Bulgarija mhumiex obbligati li jkollhom viża meta jidħlu l-Paragwaj għal żjarat qosra. Fl-10 ta' Awwissu 2008 l-awtoritajiet tal-Paragwaj infurmaw lill-Kummissjoni li, skond id-Decreto Nru 1038 tas-17 ta' Mejju 2007, ċittadini tar-Rumanija mhumiex obbligati li jkollhom viża meta jidħlu l-Paragwaj. Valutazzjoni Ir-reċiproċità sħiħa fejn tidħol l-eżenzjoni mill-viża issa nkisbet fir-rigward ta’ l-Istati Membri u l-pajjiżi assoċjati ma’ Schengen kollha. 2. Aktar progress fit-twettiq tar-reċiproċità minn meta sar ir-rapport tat-13 ta’ Settembru 2007 2.1. L-Awstralja Is-sitwazzjoni bħalissa L-Awstralja titlob Awtorizzazzjoni Elettronika għall-Ivvjaġġar (Electronic Travel Authority (ETA)) mingħand iċ-ċittadini ta’ 14-il Stat Membru (il-Belġju, id-Danimarka, il-Ġermanja, il-Greċja, Spanja, Franza, l-Italja, il-Lussemburgu, Malta, l-Olanda, l-Awstrija, il-Portugall, il-Finlandja u l-Iżvezja), kif ukoll mingħand dawk ta’ l-Iżlanda u n-Norveġja. Hija meħtieġa eVisa (e676) mingħand iċ-ċittadini ta’ 11-il Stat Membru (il-Bulgarija, ir-Repubblika Ċeka, l-Estonja, Ċipru, il-Latvja, il-Litwanja, l-Ungerija, il-Polonja, ir-Rumanija, is-Slovenja u s-Slovakkja). Iċ-ċittadini ta' kull wieħed minn dawn il-11-il Stat Membru huma mogħtija dik li tissejjaħ "autogrant facility" (ara l-Anness 2 ta' l-ewwel rapport dwar ir-reċiproċità tal-viża għal aktar tagħrif dwar l-eVisa u l-"autogrant facility"[8]). Il-passi li ttieħdu biex tinkiseb ir-reċiproċità Minn meta sar ir-rapport tat-13 ta’ Settembru 2007, l-Awstralja pprovdiet l-istatus tal-"autogrant facility" lill-erba' Stati Membri li kien fadal: is-Slovakkja mill-20 ta' Marzu 2008, u l-Bulgarija, il-Polonja u r-Rumanija mis-16 ta' Ġunju 2008. L-Awstralja pposponiet l-introduzzjoni tas-sistema ta' eVisitors min-nofs l-2008 sa Ottubru 2008. L-Istati Membri kollha, inklużi l-pajjiżi assoċjati ma' Schengen, hu x'inhu l-istat preżent tagħhom, se jkunu l-ewwel pajjiżi li jibbenefikaw minn din is-sistema ta' eVisitors. Skond l-informazzjoni rċevuta mid-Dipartiment ta' l-Immigrazzjoni u ċ-Ċittadinanza Awstraljan (DIAC), is-sistema ta' eVisitors tistipula li: - L-eVisitor hija awtorizzazzjoni li wieħed iżur l-Awstralja għal skopijiet ta' turiżmu jew negozju għal perjodu massimu ta' tliet xhur kull darba. - L-eVisitor tkun valida għal 12-il xahar mid-data li fiha tingħata. - L-applikazzjonijiet għal eVisitor isiru fuq l-Internet u huma b'xejn. Valutazzjoni Il-Kummissjoni tilqa' l-inklużjoni tal-Bulgarija, tal-Polonja, tar-Rumanija u tas-Slovakkja fl-"autogrant facility". Dan ifisser li l-Istati Membri kollha jew igawdu mill-"autogrant facility" jew għandhom bżonn ETA. Il-Kummissjoni hija ħerqana li tiġi implimentata s-sistema ta' l-eVisitors peress li din se twassal għal trattament indaqs għall-Istati Membri kollha. Madankollu, il-Kummissjoni se żżomm għajnejha fuq l-implimentazzjoni tas-sistema ta' l-eVisitors sabiex tara li din tkun tipprovdi anki fil-prattika trattament indaqs għal kulħadd. Meta l-Kummissjoni jkollha l-informazzjoni kollha dwar is-sistema ta' l-eVisitors, hija tipprepara evalwazzjoni dwar jekk din is-sistema hix ekwivalenti għal proċess ta' applikazzjoni għall-viża ta' Schengen kif definit mill-Istruzzjonijiet Konsulari Komuni. 2.2. Il-Brażil Is-sitwazzjoni bħalissa Iċ-ċittadini ta' ħames Stati Membri, jiġifieri Ċipru, l-Estonja, il-Latvja, il-Litwanja u Malta għad għandhom l-obbligu li jkollhom viża biex jidħlu l-Brażil. Permezz ta' Nota Verbali Nru 9752 tas-7 ta' Novembru 2007[9] ir-Rumanija infurmat lill-Kummissjoni li, wara d-dħul fis-seħħ tal-Ftehim bejn il-Gvern tar-Rumanija u l-Gvern tar-Repubblika Federattiva tal-Brażil dwar l-abolizzjoni tas-sistema tal-viża, mill-11 ta' Novembru 'l quddiem, iċ-ċittadini Rumeni huma eżenti mill-obbligu tal-viża għal tranżitu u għal vjaġġi qosra. Il-passi li ttieħdu biex tinkiseb ir-reċiproċità Fit-18 ta' April 2008 il-Kunsill adotta deċiżjoni li tawtorizza lill-Kummissjoni tiftaħ negozjati biex jintlaħaq ftehim bejn il-Brażil u l-Komunità Ewropea għall-eżenzjoni mill-viża għal żjarat qosra. Fit-2 ta' Lulju 2008 l-Kummissjoni ltaqgħet mal-Missjoni Brażiljana għall-UE sabiex jinfetħu n-negozjati għal ftehim ta' eżenzjoni mill-viża għal żjarat qosra. Matul il-laqgħa ż-żewġ naħat ftiehmu fuq aġenda ta' kif għandhom jimxu dawn in-negozjati bl-iskop li l-ftehim jiġi ffirmat kemm jista' jkun malajr. Valutazzjoni Il-Kummissjoni tilqa' l-ftuħ tan-negozjati dwar ftehim ta' eżenzjoni mill-viża għal żjarat qosra u se tagħmel dak kollu li tista' biex il-ftehim jintlaħaq kemm jista' jkun malajr. 2.3. Il-Brunej Darussalam Is-sitwazzjoni bħalissa L-Istati Membri u l-pajjiżi assoċjati kollha jibbenefikaw minn eżenzjoni mill-viża għal 30 jum. Il-passi li ttieħdu biex tinkiseb ir-reċiproċità Permezz ta' Nota Verbali Nru 3668 tat-22 ta' April 2008, ir-Rumanija infurmat lill-Kummissjoni li, wara d-deċiżjoni tal-Gvern tal-Brunej Darussalam dwar l-abolizzjoni ta' l-Obbligu tal-viża, mill-1 ta' Frar 2008 'l quddiem iċ-ċittadini Rumeni huma eżentati mill-obbligu tal-viża għal żjara ta' mhux aktar minn 30 jum. Il-websajt tal-Ministeru ta' l-Affarijiet Barranin tal-Brunej Darussalam jindika li l-Istati Membri u l-pajjiżi assoċjati kollha jgawdu minn eżenzjoni mill-viża għal żjarat ta' mhux aktar minn 30 jum. Valutazzjoni Il-Brunej Darussalam jagħti eżenzjoni mill-viża għal 30 jum lill-biċċa l-kbira tal-pajjiżi li magħhom għandu ftehim ta' eżenzjoni mill-viża. Skond l-informazzjoni mogħtija fil-websajt tal-Ministeru ta' l-Affarijiet Barranin tal-Brunej Darussalam, arranġament ta' eżenzjoni mill-viża għal 90 jum jingħata biss lil min għandu passaporti ordinarji ta' l-Istati Uniti li jistgħu jinqraw bil-magna. Peress li ċittadini ta' pajjiż terz wieħed igawdu minn sitwazzjoni aktar favorevoli, il-Kummissjoni se titlob kjarifika mill-awtoritajiet tal-Brunej Darussalam dwar din id-differenza li qed jagħmlu u se teżamina s-sitwazzjoni mal-Brunej Darussalam meta din il-kjarifikazzjoni tinkiseb. 2.4. Il-Kanada Is-sitwazzjoni bħalissa Iċ-ċittadini tal-Bulgarija u tar-Rumanija għad għandhom l-obbligu tal-viża. Il-passi li ttieħdu biex tinkiseb ir-reċiproċità Mir-rapport ta' l-2007 lil hawn, il-Kanada neħħiet l-obbligu tal-viża għaċ-ċittadini ta' sitt Stati Membri: għar-Repubblika Ċeka u għal-Latvja fil-31 ta' Ottubru 2007, u għall-Ungerija, għal-Litwanja, għall-Polonja u għas-Slovakkja fid-29 ta' Frar 2008. Fejn jidħlu l-Litwanja u l-Polonja, mill-1 ta' Jannar 2009 'l quddiem se jkunu biss iċ-ċittadini li għandhom passaport bijometriku li se jkunu jistgħu jivvjaġġaw lejn il-Kanada mingħajr viża. Delegazzjoni Kanadiża għamlet żjarat tekniċi fir-Rumanija bejn l-14 u s-16 ta' April 2008 u fil-Bulgarija bejn is-17 u t-18 ta' April 2008 sabiex tirrevedi l-obbligu tal-viża. Ir-rapporti finali ta' dawn il-missjonijiet tekniċi huma mistennija li jitlestew f'Awwissu 2008. Valutazzjoni Il-Kummissjoni tilqa' t-tneħħija ta' l-obbligu tal-viża għaċ-ċittadini tar-Repubblika Ċeka, ta' l-Ungerija, tal-Latvja, tal-Litwanja, tal-Polonja u tas-Slovakkja. Il-Kummissjoni se tkompli bid-diskussjonijiet mal-Kanada bil-ħsieb li jitneħħew l-obbligi tal-viża għall-Bulgarija u għar-Rumanija. Il-Kummissjoni se taħdem ukoll bil-għan li jkun hemm l-istess drittijiet għaċ-ċittadini kollha ta' l-Istati Membri ta' l-UE fejn jidħol l-istatus tal-passaporti tagħhom sabiex tinkiseb reċiproċità sħiħa mal-Kanada. 3. L-ebda progress fit-twettiq tar-reċiproċità minn meta sar ir-rapport tat-13 ta’ Settembru 2007 3.1. Il-Ġappun Is-sitwazzjoni attwali L-obbligu tal-viża għadu hemm għaċ-ċittadini tar-Rumanija. Il-passi li ttieħdu biex tinkiseb ir-reċiproċità Permezz ta' l-ittra tal-10 ta' April 2008, l-Ambaxxatur tal-Ġappun għall-Unjoni Ewropea informa lill-Kummissjoni li l-awtoritajiet Ġappuniżi bħalissa qed jeżaminaw il-possibbiltà li jieħdu miżuri biex jestendu l-eżenzjoni mill-viża għaċ-ċittadini tar-Rumanija għal żjarat qosra fil-Ġappun. L-awtoritajiet Ġappuniżi stiednu lill-Kummissjoni u lir-Rumanija biex jikkooperaw fil-ġbir ta' informazzjoni relevanti biex jitneħħa xi tħassib li għandhom l-awtoritajiet Ġappuniżi qabel ma tiġi estiża l-eżenzjoni mill-viża. Valutazzjoni Il-Kummissjoni tinnota t-tweġiba Ġappuniża mibgħuta fl-10 ta' April 2008 iżda hija ħerqana għal tweġiba sħiħa għan-nota tagħħa ta' Lulju 2007. F'konformità mat-test maqbul fis-Samit ta' bejn l-UE u l-Ġappun ta' l-2008, il-Kummissjoni tisħaq fuq it-talba tagħha għal reċiproċità sħiħa dwar l-eżenzjoni mill-viża fejn jidħlu ċ-ċittadini ta' l-Istati Membri kollha ta' l-UE u tisħaq fuq l-importanza li sew il-mexxeja ta' l-UE kif ukoll tal-Ġappun jagħtu għal soluzzjoni dwar din il-kwistjoni. 3.2. Il-Panama Is-sitwazzjoni attwali L-obbligu tal-viża għadu hemm għaċ-ċittadini tal-Bulgarija u tar-Rumanija. Il-passi li ttieħdu biex tinkiseb ir-reċiproċità B'żieda man-noti verbali tal-5 ta' Lulju 2007 u ta’ l-10 ta' Aprl 2008 li permezz tagħhom huma ntalbu jneħħu l-obbligu tal-viża għal ċittadini Bulgari u Rumeni, l-awtoritajiet tal-Panama wieġbu fis-7 ta' Mejju 2008 li kienu nbdew il-proċeduri amministrattivi għat-tneħħija ta' l-obbligu ta' viża għaċ-ċittadini tar-Rumanija u tal-Bulgarija. Valutazzjoni L-awtoritajiet tal-Panama kkonfermaw l-intenzjoni tagħhom li jneħħu l-obbligu tal-viża għaċ-ċittadini tal-Bulgarija u tar-Rumanija u inizjaw il-proċeduri interni tagħhom għal dak l-iskop. Il-Kummissjoni tqis li jrid jingħata perjodu ta' żmien raġonevoli lill-awtoritajiet tal-Panama sabiex jiffinalizzaw dawn il-proċeduri amministrattivi. Madankollu, dan il-proċess għandu jiġi segwit mill-qrib sabiex tiġi nkorraġita soluzzjoni malajr ta' din il-kwistjoni dwar ir-reċiproċità tal-viża, li għadha għaddejja. 3.3. Is-Singapor Is-sitwazzjoni attwali L-eżenzjoni mill-viża hija limitata għal żjarat ta' 30 jum f'każ ta' wasla bl-ajru, u ta' 14-il jum f'każ ta' wasla bil-baħar jew bit-triq, li tista' tittawwal lokalment għal żewġ perjodi ta' 30 jum skond l-iskema ta' eżenzjoni ġenerali mill-viża. Madankollu, iċ-ċittadini ta' tliet pajjiżi (l-Awstralja, il-Korea ta' Isfel u l-Istati Uniti ta' l-Amerika) jgawdu minn żjara preferenzjali ta' 90 jum fis-Singapor. Il-passi li ttieħdu biex tinkiseb ir-reċiproċità Fit-13 ta' Frar 2008, il-Kummissjoni stiednet lill-awtoritajiet tas-Singapor għal laqgħa fuq livell tekniku sabiex jiġu diskussi l-possibbiltajiet li tiġi restawrata reċiproċità sħiħa skond il-linja proposta fit-tielet rapport dwar ir-reċiproċità: jew eżenzjoni unilaterali ta' tliet xhur jew l-iffirmar ta' ftehim ta' eżenzjoni mill-viża. Fl-1 ta' April 2008, l-awtoritajiet tas-Singapor infurmaw lill-Kummissjoni li ma kienu se jdaħħlu l-ebda tibdil fil-programm tagħhom dwar il-viża. Barra minn dan, qalu li qed jiġu negozjati ftehimiet dwar l-eżenzjoni mill-viża mar-Repubblika Ċeka, mal-Estonja u mal-Bulgarija sabiex iċ-ċittadini ta' dawn l-Istati Membri jkunu jistgħu jidħlu s-Singapor għal perjodu ta' 90 jum mingħajr ma jkollhom bżonn japplikaw għal estenzjoni. Ir-Repubblika Ċeka u l-Bulgarija infurmaw lill-Kummissjoni li bħalissa mhuma qed isiru l-ebda negozjati mas-Singapor. L-Estonja għadha ma pprovdiet l-ebda informazzjoni. Valutazzjoni Il-Kummissjoni jiddispjaċiha li ma ngħatatx żjara ta' tliet xhur mingħajr viża liċ-ċittadini ta' l-UE, filwaqt li ċ-ċittadini tas-Singapor igawdu minn żjara ta' "tliet xhur fi żmien sitt xhur", mingħajr viża, fl-UE. Barra minn dan, il-Kummissjoni tosserva li ma hemm l-ebda indikazzjoni li l-eżenzjoni mill-viża għaċ-ċittadini ta' l-UE se tilħaq il-livell tat-tliet pajjiżi li jgawdu minn trattament preferenzjali. Għaldaqstant, il-Kummissjoni qed tissuġġerixxi li, filwaqt li tanalizza l-informazzjoni miksuba mis-Singapor u mill-Istati Membri dwar in-negozjati għal ftehimiet ta' eżenzjoni mill-viża, trid tingħata wkoll konsiderazzjoni għall-introduzzjoni ta' miżuri ritaljatorji skond l-Artikolu 1, il-paragrafu 4 tar-Regolament tal-Kunsill 539/2001. 3.4. L-Istati Uniti ta’ l-Amerika (USA) Is-sitwazzjoni attwali L-obbligu tal-viża nżamm għaċ-ċittadini tal-Bulgarija, tar-Repubblika Ċeka, ta’ l-Estonja, tal-Greċja, ta’ Ċipru, tal-Latvja, tal-Litwanja, ta' l-Ungerija, ta’ Malta, tal-Polonja, tar-Rumanija u tas-Slovakkja. Il-passi li ttieħdu biex tinkiseb ir-reċiproċità Il-Kummissjoni kompliet tqajjem il-kwistjoni tan-nonreċiproċità b'mod qawwi ma’ l-awtoritajiet ta' l-Istati Uniti sew fuq livell tekniku kif ukoll fuq livell politiku, b'mod speċjali fit-Trojka Ministerjali dwar il-Ġustizzja, il-Libertà u s-Sigurtà (JLS) bejn l-UE u l-Istati Uniti, fil-10-11 ta' Diċembru 2007, waqt il-laqgħa tat-Trojka Ministerjali dwar il-Ġustizzja u l-Affarijiet Interni bejn l-UE u l-Istati Uniti fit-12-13 ta' Marzu 2008, u waqt is-Samit bejn l-UE u l-Istati Uniti fl-10 ta' Ġunju 2008. Fit-30 ta' Jannar 2008, l-awtoritajiet ta' l-Istati Uniti taw lill-Kummissjoni żewġ abbozzi ta' Memorandum ta' Ftehim (MoU) li l-Istati Uniti wrew l-intenzjoni li jiffirmaw rispettivament ma' pajjiżi kandidati għall-programm ta' eżenzjoni mill-viża (VWP – Visa Waiver Program) kif ukoll ma' pajjiżi li diġà qegħdin fil-VWP. L-abbozz ta' l-MoU jinkludi għadd ta' elementi li huma responsabbiltà tal-KE, pereż. s-Sistema Elettronika ta' Awtorizzazzjoni għall-Ivvjaġġar (ESTA), standards imtejba għal dokumenti ta' l-ivvjaġġar u għoti ta' informazzjoni ġġenerata mir-regoli ta' Schengen. Fit-12 ta' Marzu 2008 il-Kumitat tar-Rappreżentanti Permanenti (Coreper) qabel li jimbarka fuq approċċ ta' "żewġ binarji": "Sabiex l-Istati Membri kollha ta' l-UE jkunu jistgħu jiddaħħlu fl-iskema ta' l-Istati Uniti tal-VWP, kien hemm ftehim ġenerali li l-Istati Membri jkunu jistgħu jinizjaw jew jiżviluppaw impenji bilaterali ma’ l-Istati Uniti. F'dan il-kuntest, qed jiġi miftiehem li l-liġi tal-KE se tkun rispettata u li l-Kummissjoni se tinżamm infurmata dwar kollox. Il-linja tal-KE li għandha tiġi negozjata mill-Kummissjoni se ssegwi l-approċċ komuni li dwaru ntlaħaq qbil fil-5 ta' Marzu 2008." Fil-laqgħa tat-Trojka Ministerjali JLS ta' bejn l-UE u l-Istati Uniti, li saret bejn it-12 u t-13 ta' Marzu 2008, l-UE u l-Istati Uniti fi stqarrija li għamlu qablu li jsegwu approċċ fuq żewġ binarji ta' dan it-tip. "Dawk il-materji li jaqgħu fi ħdan ir-responsabbiltajiet nazzjonali se jkunu diskussi ma’ l-awtoritajiet nazzjonali filwaqt li dawk li jaqgħu fi ħdan ir-responsabbiltajiet ta' l-UE se jkunu diskussi ma’ l-awtoritajiet ta' l-UE." Fejn jidħol il-binarju ta' bejn il-KE u l-Istati Uniti ta' dan "l-approċċ fuq żewġ binarji", fit-18 ta' April 2008 il-Kunsill adotta mandat għall-Kummissjoni biex tinnegozja ftehim bejn il-Komunità Ewropea u l-Istati Uniti dwar ċerti kundizzjonijiet għall-aċċess fil-VWP ta' l-Istati Uniti skond Sezzjoni 711 ta’ l-"Implementing Recommendations of the 9/11 Commission Act of 2007".F'konformità ma' dan il-mandat, il-Kummissjoni fasslet ftehim bejn il-KE u l-Istati Uniti, approvat mill-Istati Membri.L-iskop ta' dan il-ftehim huwa biex jiġi rreġistrat li l-obbligi legali Amerikani li jaqgħu fi ħdan il-kompetenza tal-KE għad-dħul jew għall-parteċipazzjoni kontinwa fil-VWP jiġu ssodisfati.Dan l-abbozz ta' ftehim serva ta' bażi għall-ewwel laqgħa bejn il-Kummissjoni u l-awtoritajiet ta' l-Istati Uniti dwar il-kundizzjonijiet tal-VWP ta' l-Istati Uniti, li jaqgħu taħt il-kompetenza tal-KE fid-29 ta' April 2008.F'dik il-laqgħa, l-Istati Uniti kkonfermaw l-impenn tagħhom li jikkooperaw fl-iżvilupp tal-binarju tal-KE. L-iskambju ta' l-informazzjoni huwa ta' interess maġġuri għall-awtoritajiet ta' l-Istati Uniti fejn jidħol il-binarju tal-KE. Madankollu, il-Kummissjoni u l-Istati Membri ma jqisux li huwa possibbli li jsir skambju ta' informazzjoni minn databases ta' l-UE (pereż. Eurodac u SIS) ma' pajjiżi terzi, minħabba restrizzjonijiet legali. Madankollu, il-Kummissjoni hija impenjata li tkompli tesplora b'mod parallel il-possibbiltajiet li jkun hemm skambju ta' informazzjoni ma’ l-awtoritajiet ta' l-Istati Uniti. Dan ġie mill-ġdid imsemmi fl-ittra li l-Viċi-President Barrot bagħat lis-Segretarju Chertoff fil-25 ta' Ġunju 2008 li fiha huwa fisser il-ħtieġa li jiġi rreġistrat it-twettiq ta' l-Obbligi legali ta' l-Istati Uniti li jaqgħu taħt ir-responsabbilta tal-KE (ripatrijazzjoni, dokumenti ta' l-ivvjaġġar imtejba, u sigurtà ta' l-ajruporti) għad-dħul jew għall-parteċipazzjoni kontinwata fil-VWP. L-Istati Uniti għadhom ma weġbux din l-ittra. Bħala parti mill-binarju tal-KE, il-Kummissjoni għandha wkoll bżonn tevalwa jekk l-awtorizzazzjoni għall-ivvjaġġar taħt l-ESTA hijiex ekwivalenti għal obbligu ta' viża jew le. Fid-9 ta' Ġunju 2008, ir-Regola Finali Temporanja għall-ESTA ġiet ippubblikata fir-Reġistru Federali. Il-Kummissjoni se tipprovdi l-evalwazzjoni preliminari tagħha fuq il-bażi ta' din ir-Regola Finali Temporanja dwar jekk l-ESTA hix ekwivalenti jew le għal proċess ta' applikazzjoni għal viża ta' Schengen kif definita fl-Istruzzjonijiet Konsulari Komuni, flimkien ma' analiżi ta' l-implikazzjonijiet ta' l-eSTA fejn tidħol il-protezzjoni tad-dejta personali. Madankollu, il-Kummissjoni se tkun tista' tagħti valutazzjoni finali biss meta tkun ippubblikata r-Regola Finali fir-Reġistru Federali; jiġifieri 60 jum qabel ma tidħol fis-seħħ. Fejn jidħlu arranġamenti bilaterali, seba' Stati Membri ffirmaw MoU ma’ l-Istati Uniti: ir-Repubblika Ċeka fis-27 ta' Frar 2008, l-Estonja u l-Latvja fit-12 ta' Marzu 2008, l-Ungerija, il-Litwanja u s-Slovakkja fis-17 ta' Marzu 2008, u Malta fil-11 ta' April 2008. Barra minn dan, fis-17 ta' Ġunju 2008, il-Bulgarija ffirmat mal-Istati Uniti ta' l-Amerika dikjarazzjoni temporanja li tinkludi l-obbligi ta' sigurtà tal-VWP. Sabiex titjieb il-kooperazzjoni fil-ġlieda kontra t-terroriżmu, inkluż il-kooperazzjoni bejn il-komunitajiet ta' ġbir ta' tagħrif fl-iskambju ta' l-informazzjoni dwar theddid mit-terroriżmu, l-Istati Uniti qed tfittex li jkollha arranġamenti bilaterali ma' xi Stati Membri. Pereżempju, fil-11 ta' Marzu 2008 l-Ġermanja ffirmat ftehim dwar titjib fil-kooperazzjoni fejn tidħol il-prevenzjoni ta' kriminalità serja, u l-ġlieda kontriha, u l-Ungerija fl-20 ta' Mejju 2008 iffirmat ftehim ma' l-Istati Uniti dwar l-iskambju ta' informazzjoni dwar terroristi magħrufa jew suspettati, miksuba permezz ta' screening. Valutazzjoni Mir-rapport tat-12 ta' Settembru 2007 lil hawn, l-Istati Uniti ffirmaw seba' MoU ma' Stati Membri u dikjarazzjoni temporanja ma' Stat Membru ieħor. Daħlu f'negozjati dwar il-binarju tal-KE u ħabbru r-Regola Finali Temporanja għall-ESTA. Madankollu, l-ebda Stat Membru addizzjonali ma daħal fil-VWP. L-UE u l-Istati Uniti saħqu kemm-il darba li l-iskop komuni tagħhom huwa dak li jkun hemm vjaġġar bla perikli u mingħajr viża, f'konformità sħiħa mal-liġijiet applikabbli, bejn l-Istati Membru u l-Istati Uniti, kemm jista' jkun malajr. L-aktar darba reċenti li dan ġie mistqarr għal darb'oħra kien fis-Samit bejn l-UE u l-Istati Uniti fl-10 ta' Ġunju 2008, fejn fid-dikjarazzjoni finali maqbula ntqal li: "Se nkomplu naħdmu flimkien biex intejbu s-sigurtà ta' vjaġġar mingħajr viża u l-Istati Uniti jibqgħu impenjati li jestendu l-Programm ta' Eżenzjoni mill-Viża lill-Istati Membri kollha ta' l-UE kemm jista' jkun malajr, inkluż li din is-sena jiddaħħlu aktar Stati Membri ta' l-UE fil-Programm ta' Eżenzjoni mill-Viża." Fid-dawl ta' dan, il-Kummissjoni temmen li jekk l-Istati Uniti ma jonorawx il-wegħdiet li għamlu li jdaħħlu aktar Stati Membri ta' l-UE fil-VWP qabel tmiem din is-sena, għandhom jiġu kkunsidrati passi xierqa fil-konfront ta' l-Istati Uniti sabiex jitħaffef il-progress lejn reċiproċità sħiħa. Il-Kummissjoni se tipproponi miżuri ritaljatorji, pereż. restawrazzjoni temporanja ta' l-Obbligu tal-viża għaċ-ċittadini ta' l-Istati Uniti li jkollhom passaporti diplomatiċi u tas-servizz/uffiċjali mill-1 ta' Jannar 2009, sakemm ma jkunux iddaħħlu aktar Stati Membri fil-VWP sa tmiem l-2008. Din il-miżura temporanja titneħħa hekk kif ikun hemm progress tanġibbli lejn reċiproċità tal-viża ma’ l-Istati Uniti. Fejn tidħol l-ESTA, il-Kummissjoni se tipprovdi evalwazzjoni preliminari u valutazzjoni finali hekk kif tkun ippubblikata r-Regola Finali fir-Reġistru Federali. III. Konklużjoni Il-Kummissjoni tqis li mill-aħħar rapport tat-13 ta' Settembru 2007 id-djalogu mal-pajjiżi terzi bil-mekkaniżmu l-ġdid ta’ reċiproċità diġa wera l-effikaċja tiegħu. Barra minn dan, inkisbet reċiproċità ma' tliet pajjiżi terzi (l-Iżrael, il-Malażja u l-Paragwaj). Barra minn dan, il-Kummissjoni kisbet progress sinifikanti fid-djalogu mal-Kanada, għal liema pajjiż huma biss il-Bulgarija u r-Rumanija li għadhom bl-obbligu tal-viża Fid-djalogu ma’ l-Awstralja, il-Kummissjoni kisbet aċċess għall-Istati Membri kollha għall-"autogrant facility" u trattament indaqs għaċ-ċittadini ta' l-Istati Membri kollha minn Ottubru 2008. Madankollu, l-implimentazzjoni tas-sistema Awstraljana eVisitors se tkun segwita mill-qrib. In-negozjati għal ftehim ta' eżenzjoni mill-viża għal żjarat qosra bejn il-Komunità Ewropea u l-Brażil bdew, sabiex tinkiseb reċiproċità sħiħa mal-Brażil. Ma sar l-ebda progress mal-Ġappun, mal-Panama, mas-Singapor u ma’ l-Istati Uniti. Fejn jidħol is-Singapor, il-Kummissjoni tissuġġerixxi li għandhom jittieħdu miżuri ritaljatorji jekk fi żmien raġonevoli ma tkunx inkisbet reċiproċità sħiħa. Fejn jidħlu l-Istati Uniti ta' l-Amerika, minkejja l-isforzi kollha tal-Kummissjoni u ta' Stati Membri individwali, u minkejja l-wegħdiet ta' l-Istati Uniti li din is-sena se jiddaħħlu aktar Stati Membri ta' l-UE fil-VWP, ma sar l-ebda progress tanġibbli. Għaldaqstant il-Kummissjoni se tipproponi li jittieħdu miżuri ritaljatorji - pereż. restawrazzjoni temporanja ta' l-obbligu tal-viża għaċ-ċittadini ta' l-Istati Uniti li jkollhom passaport diplomatiku jew tas-servizz/uffiċjali – mill-1 ta' Jannar 2009, f'każ li ma jkun sar l-ebda progress. Fejn tidħol l-ESTA ta' l-Istati Uniti, il-Kummissjoni se tħejji evalwazzjoni preliminari u valutazzjoni finali hekk kif tkun ippubblikata r-Regola Finali fir-Reġistru Federali. Minħabba l-importanza li tinkiseb reċiproċità sħiħa, il-Kummissjoni qiegħda tħabbar l-intenzjoni tagħha biex tħejji rapport ġdid lill-Parlament Ewropew u lill-Kunsill sa mhux aktar tard mit-30 ta' Ġunju 2009 anki jekk formalment, bis-saħħa ta’ l-Artikolu 1(5) tar-Regolament tal-Kunsill (KE) Nru 851/2005 mhix obbligata tippreżenta rapport bħal dan qabel it-30 ta’ Ġunju 2010. [1] ĠU L 81, 21.3.2001, p. 1. [2] ĠU L 141, 4.6.2005, p. 3. [3] COM (2006) 3 finali. [4] COM (2006) 568 finali. [5] COM (2007) 533 finali. [6] ĠU C 62, 7.3.2008, p. 2. [7] Qed nistennew in-notifika uffiċjali tal-Bulgarija. [8] COM(2006) 3 finali. [9] ĠU C 19, 15.1.2008, p.1